คลังตั้งวอร์รูมรับมือน้ำท่วม
สถานการณ์น้ำท่วมในหลายพื้นที่ของประเทศยังไม่มีทีท่าว่าจะดีขึ้น
9 ต.ค. 2554

สถานการณ์น้ำท่วมในหลายพื้นที่ของประเทศยังไม่มีทีท่าว่าจะดีขึ้น 
ทำให้ทุกหน่วยงานทั้งภาครัฐและเอกชนต่างระดมให้ความช่วยเหลือกันอย่างเต็มที่ ทางกระทรวงการคลังได้สั่งให้กรมบัญชีกลางตั้งวอร์รูมหรือศูนย์เฉพาะกิจขึ้นมาเพื่อให้ หน่วยงานรัฐเร่งเบิกจ่ายช่วยเหลือผู้ประสบอุทกภัยโดยเร็ว โดย ธีระชัย ภูวนาถนรานุบาล รมว.คลัง กล่าวว่า สถานการณ์น้ำท่วมที่เกิดขึ้นอาจสร้างความเสียหายต่อระบบเศรษฐกิจได้ จึงต้องเร่งผลักดันโครงการกองทุนหมู่บ้าน โดยให้เร่งโอนเงินให้แก่กองทุนทั้ง 7 หมื่นหมู่บ้าน เฉลี่ยหมู่บ้านละ 2-3 แสนบาท




ขณะเดียวกันธนาคารแห่งประเทศไทย (ธปท.) ได้ออกหน้าขอความร่วมมือไปยังธนาคารพาณิชย์ โดยขอให้สถาบันการเงินทุกแห่งพิจารณาให้ความช่วยเหลือลูกหนี้ที่ได้รับผลกระทบจากอุทกภัยตามความเหมาะสมและสนับสนุนให้ความช่วยเหลือให้ลูกหนี้สามารถดำเนินธุรกิจต่อไปได้ เช่น การพิจารณาผ่อนปรนเงื่อนไขการชำระหนี้และปรับปรุงโครงสร้างหนี้ 
นอกจากนี้ ยังขอให้สถาบันการเงินและผู้ประกอบธุรกิจบัตรเครดิตที่มิใช่สถาบันการเงินหรือนันแบงก์ ปรับลดอัตราการผ่อนชำระหนี้บัตรเครดิตขั้นต่ำ สำหรับลูกหนี้ที่ได้รับผลกระทบจากอุทกภัยให้ต่ำกว่าเกณฑ์ชำระขั้นต่ำที่กำหนดไว้ 10% ของยอดหนี้คงค้างได้ โดยให้ขึ้นอยู่กับการพิจารณาของผู้ประกอบธุรกิจบัตรเครดิตตามความเหมาะสมจนถึงวันที่ 30 มิ.ย. 2555 
ทั้งนี้ ให้สถาบันการเงินและนันแบงก์สามารถพิจารณาลูกหนี้ที่ได้รับผลกระทบจากอุทกภัยในพื้นที่ประสบภัยพิบัติ กรณีฉุกเฉินตามเอกสารเผยแพร่ของกรมป้องกันและบรรเทาสาธารณภัย กระทรวงมหาดไทยธปท.ยังได้ขอความร่วมมือจากสถาบันการเงิน ผู้ประกอบธุรกิจบัตรเครดิตและผู้ประกอบธุรกิจสินเชื่อส่วนบุคคลภายใต้การกำกับที่ให้ความช่วยเหลือลูกหนี้ที่ได้รับผลกระทบจากอุทกภัยได้จัดทำข้อมูลรายงาน และจัดส่งข้อมูลรายงานเป็นรายเดือนภายใน 21 วัน นับจากวันสิ้นเดือนแก่ ธปท. เพื่อประโยชน์ในการติดตามสถานการณ์การให้ความช่วยเหลือผู้ประสบปัญหาอุทกภัยต่อไปด้วย
กระทรวงการคลังยังได้สั่งการให้สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ทำการศึกษาเรื่องการจัดตั้งกองทุนประกันภัยพืชผล เพื่อเป็นการต่อยอดเรื่องการทำประกันภัยพืชผลที่มีอยู่แล้ว แต่ต้องการให้ขยายวงเงินการชดเชยมากขึ้นและครอบคลุมความเสียหายที่เกิดขึ้นได้อย่างรวดเร็วและทันต่อสถานการณ์ ซึ่งคาดว่าจะได้ข้อสรุปก่อนสิ้นปีนี้
สำหรับความเสียหายจากสถานการณ์น้ำท่วม ณ วันที่ 4 ต.ค. 2554 ว่า มียอดผู้เสียชีวิต 237 คน โดยมีการทำประกันชีวิต 19 คน มูลค่า 3.7 ล้านบาท รถยนต์เสียหาย 639 คัน ซึ่ง 90% ของรถยนต์ที่เสียหายบริษัทประกันได้นำรถเข้าซ่อมแซมที่อู่แล้ว 
ส่วนความเสียหายต่อทรัพย์สินพบว่ามีจำนวน 1,600 ราย คิดเป็นมูลค่าความเสียหาย 268 ล้านบาท แยกเป็นบ้านที่อยู่อาศัย 90 ล้านบาท ประเภทอัคคีภัย 107 ล้านบาท และประเภทความเสียหายทุกชนิด 70 ล้านบาท ทั้งนี้บริษัทประกันภัยได้เข้าไปสำรวจภัยและเจรจาชดใช้ค่าสินไหมทดแทนแก่ประชาชนผู้เอาประกันภัยแล้ว